**ΤΑΜΕΙΟ ΑΝΑΚΑΜΨΗΣ ΚΑΙ ΑΝΘΕΚΤΙΚΟΤΗΤΑΣ**

**SUB4: «Εμπιστοσύνη στα Αστέρια μας»**

**Κωδικός ΟΠΣ ΤΑ 5180664**

**Τίτλος Μεταρρύθμισης: Προώθηση της ποιότητας, της καινοτομίας**

**και της εξωστρέφειας στα πανεπιστήμια**

**Κωδικός Δράσης: 16289**

|  |
| --- |
| **ΠΡΟΔΗΜΟΣΙΕΥΣΗ ΠΡΟΣΚΛΗΣΗΣ** |

**Αθήνα, Δεκέμβριος 2023**

### **Περιεχόμενο Πρόσκλησης**

### Το έργο «Εμπιστοσύνη στα Αστέρια μας - Trust your Stars» επιδιώκει την υλοποίηση ερευνητικών έργων με τη συμμετοχή Ερευνητών αλλά και Ομάδων Ερευνητών διαφόρων επιπέδων εμπειρίας.

### Δικαιούχοι της Πρόσκλησης είναι οι Ειδικοί Λογαριασμοί Κονδυλίων Έρευνας (Ε.Λ.Κ.Ε.) των Α.Ε.Ι. της Χώρας και προτάσεις θα υποβάλλονται για χρηματοδότηση στις δύο δράσεις της Προσκλήσεως, τη Δράση I: «Νέοι Ερευνητές» και τη Δράση II: «Συμπράξεις Ερευνητών διαφορετικών ΑΕΙ».

### Στόχοι της Πρόσκλησης είναι:

### (α)η δημιουργία των κατάλληλων προϋποθέσεων για την αξιοποίηση του υφιστάμενου επιστημονικού δυναμικού και τη διαμόρφωση νέων προοπτικών στην επιστημονική και επαγγελματική πορεία αυτών, και

### (β) η υλοποίηση ερευνητικών έργων με υψηλό αντίκτυπο στην οικονομία και την κοινωνία.

### Με την παραγωγή έρευνας υψηλού επιπέδου αναμένεται η εδραίωση των Πανεπιστημίων της Χώρας ως κόμβων αριστείας και καινοτομίας. Για τον λόγο αυτόν, τα προτεινόμενα ερευνητικά έργα («Ερευνητικές Προτάσεις») θα πρέπει να είναι πρωτότυπα, να έχουν αντικείμενο ερευνητικό τομέα αιχμής, να έχουν επιστημονική απήχηση και να πληρούν τα κριτήρια υψηλής επιστημονικής ποιότητας και αριστείας.

### **Όροι & Προϋποθέσεις Συμμετοχής ανά Δράση**

### **Δράση Ι – Νέοι Ερευνητές**

Η Δράση αυτή αφορά στη χρηματοδότηση της υλοποίησης ερευνητικών έργων από ομάδες μεταδιδακτορικών ερευνητών των ΑΕΙ ή/και υποψηφίων διδακτόρων. Για τη Δράση αυτή θα οριστεί ένας Συντονιστής Έργου από τα μέλη των μεταδιδακτορικών ερευνητών. Τα μέλη της ομάδας έργου που είναι υποψήφιοι διδάκτορες δεν μπορούν να υπερβαίνουν το 20% των προτεινόμενων Α/Μ απασχόλησης. Κάθε ερευνητής- ανεξαρτήτως επιπέδου- συμμετέχει σε μία και μοναδική πρόταση χρηματοδότησης.

**Ο μέγιστος προϋπολογισμός κάθε αιτήματος χρηματοδότησης δεν μπορεί να ξεπερνά τις 200.000 ευρώ (μη συμπεριλαμβανομένου ΦΠΑ).**

Ο μέγιστος Συνολικός Προϋπολογισμός της δράσης αυτής ανέρχεται σε **30.200.000,00 ευρώ (μη συμπεριλαμβανομένου ΦΠΑ).**

### **Δικαιούχοι της Δράσης I:**

Δικαιούχοι της δράσης είναι οι Ειδικοί Λογαριασμοί Κονδυλίων Έρευνας (Ε.Λ.Κ.Ε.) των Α.Ε.Ι.

### **Δράση II – Συμπράξεις Ερευνητών διαφορετικών ΑΕΙ**

Στόχος της Δράσης αυτής είναι η χρηματοδότηση της υλοποίησης ερευνητικών προτάσεων που θα υποβληθούν από συμπράξεις ΑΕΙ. Οι συμπράξεις αυτές θα αποτελούνται από κατ’ ελάχιστον δυο (2) διαφορετικά Α.Ε.Ι. εκπροσωπούμενα από τους οικείους Ε.Λ.Κ.Ε. Η κάθε Ομάδα ερευνητών θα περιλαμβάνει μέλη ΔΕΠ, Ερευνητές όλων των βαθμίδων, ΕΛΕ Ερευνητικών Κέντρων− Ινστιτούτων της παρ. Α του άρθρου 13α του ν. 4310/2014 όπως ισχύει, μεταδιδακτορικούς ερευνητές και τουλάχιστον έναν Υποψήφιο Διδάκτορα.

Για τη Δράση αυτή θα οριστεί ένας Συντονιστής Έργου από τα μέλη ΔΕΠ της Ομάδας Έργου. Τα μέλη της ομάδας έργου που είναι μεταδιδακτορικοί ερευνητές δεν μπορούν να ξεπερνούν το 20% των προτεινόμενων Α/Μ απασχόλησης. O προτεινόμενος Συντονιστής δύναται να συμμετέχει σε μία και μοναδική πρόταση χρηματοδότησης.

Ο προϋπολογισμός ανά πρόταση χρηματοδότησης δε δύναται να υπερβαίνει το ποσό του **1.000.000,00** ευρώ **(μη συμπεριλαμβανομένου ΦΠΑ).**

Ο συνολικός Προϋπολογισμός της Δράσης αυτής ανέρχεται **σε 62.000.000,00 ευρώ (μη συμπεριλαμβανομένου ΦΠΑ).**

### **Δικαιούχοι της Δράσης II:**

Δικαιούχοι της δράσης αυτής είναι οι Συμπράξεις Α.Ε.Ι. εκπροσωπούμενων από τους οικείους Ειδικούς Λογαριασμούς Κονδυλίων Έρευνας (Ε.Λ.Κ.Ε.).

### **Διάρκεια υλοποίησης Δράσεων I και ΙΙ**

**Η χρονική διάρκεια υλοποίησης των υποβαλλομένων προτάσεων δεν μπορεί να ξεπερνά την 31η Δεκεμβρίου 2025.** Σημειώνεται ότι ως ημερομηνία έναρξης του χρόνου υλοποίησης του έργου θεωρείται η ημερομηνία έκδοσης της Εγκριτικής Απόφασης Χορήγησης Ενίσχυσης των έργων. Η χρονική διάρκεια των ενταγμένων και σε υλοποίηση πράξεων δύναται να παραταθεί εφόσον παραταθεί η διάρκεια υλοποίησης του Εθνικού Σχεδίου Ανάκαμψης και Ανθεκτικότητας «Ελλάδα 2.0» από το Συμβούλιο της Ευρωπαϊκής Ένωσης και κατόπιν της εξέταση του σχετικού αιτήματος του δικαιούχου προς την ΕΔ ΕΣΠΑ Υ.ΠΑΙ.Θ.Α. Το φυσικό και οικονομικό αντικείμενο του έργου δεν μπορεί να αυξηθεί.

### **Επιλέξιμες δαπάνες**

**Τα** **Ανώτατα Εκπαιδευτικά Ιδρύματα (Α.Ε.Ι.) θα χρηματοδοτηθούν για το 100%** (RRF budget) **των επιλέξιμων δαπανών έως του ποσού των που ορίζεται για κάθε δράση.** **Στο ποσό αυτό δεν συμπεριλαμβάνεται ο ΦΠΑ ο οποίος θα καλυφθεί από πόρους του Εθνικού ΠΔΕ.** Θα πρέπει ωστόσο να υπολογίζεται και να αναγράφεται διακριτά το επιπρόσθετο ποσό που αντιστοιχεί στον ΦΠΑ κατά τη σύνταξη του προτεινόμενου προϋπολογισμού από τους δυνητικούς δικαιούχους.

Οι επιλέξιμες κατηγορίες δαπανών ανά δράση παρουσιάζονται στους πίνακες που ακολουθούν:

**Πίνακας 1: Ανώτατα Επιλέξιμα Ποσά Δράσης I**

|  |  |
| --- | --- |
| Κατηγορία Δαπάνης | Ανώτατο Επιλέξιμο Ποσό  |
| I. Δαπάνες Προσωπικού | 100.000,00 € |
| II. Δαπάνες οργάνων & εξοπλισμού | 60.000,00 € |
| III. Δαπάνες ταξιδίων/ μετακινήσεων | 4.000,00 € |
| IV. Δαπάνες Διάχυσης | 6.000,00 € |
| V. Αναλώσιμα και λοιπές άμεσες δαπάνες | 30.000,00 € |
| Σύνολο | **200.000,00 €** |

**Πίνακας 2: Ανώτατα Επιλέξιμα Ποσά Δράσης II**

|  |  |
| --- | --- |
| Κατηγορία Δαπάνης | Ανώτατο Επιλέξιμο Ποσό  |
| I. Δαπάνες Προσωπικού | 500.000,00 € |
| II. Δαπάνες οργάνων & εξοπλισμού | 300.000,00 € |
| III. Δαπάνες ταξιδίων/ μετακινήσεων | 20.000,00 € |
| IV. Δαπάνες Διάχυσης των αποτελεσμάτων του έργου | 30.000,00 € |
| V. Αναλώσιμα και λοιπές άμεσες δαπάνες | 150.000,00 € |
| Σύνολο | **1.000.000,00 €** |

Και για τις δύο Δράσεις οι έμμεσες **είναι ίσες με το 7%** των άμεσων επιλέξιμων δαπανών των κατηγοριών Ι έως V, όπου εφαρμόζεται, πλέον του ανώτατου επιλέξιμου ποσού.

Οι επιλέξιμες δαπάνες, οι σχετικοί όροι και περιορισμοί θα εξειδικευτούν στην αναλυτική Πρόσκληση.

### **Διαδικασία Υποβολής και Ελέγχου Αίτησης Χρηματοδότησης**

Οι Αιτήσεις Χρηματοδότησης υποβάλλονται από τους δυνητικούς δικαιούχους μέσω Πληροφοριακού Συστήματος της Επιτελικής Δομής ΕΣΠΑ Υ.ΠΑΙ.Θ.Α.

###  **Μεθοδολογία Αξιολόγησης**

Η αξιολόγηση είναι ΣΥΓΚΡΙΤΙΚΗ και αφορά σε:

α) τον έλεγχο τυπικών προϋποθέσεων και των δικαιολογητικών συμμετοχής του ηλεκτρονικού φακέλου υποψηφιότητας το περιεχόμενο του οποίου θα οριστεί στην αναλυτική Πρόσκληση,

β) την αξιολόγηση των προτάσεων με βάση τα κριτήρια, όπως αυτά θα εξειδικευτούν στην αναλυτική Πρόσκληση.

Ενδεικτικά, κριτήρια αξιολόγησης, δύναται να τεθούν:

* ***Επικαιρότητα του ερευνητικού ερωτήματος:*** Θα αξιολογηθεί η σχετικότητα της ερευνητικής πρότασης σε σχέση με την τρέχουσα ερευνητική επικαιρότητα του σχετικού επιστημονικού πεδίου (Θα πρέπει να τεκμηριωθεί βάσει δημοσιεύσεων σε επιστημονικά περιοδικά, ανακοινώσεις σε συνέδρια, βιβλιογραφία κ.λπ. στην πρόταση έργου).
* ***Συνεισφορά του ερευνητικού ερωτήματος στον κλάδο της επιστήμης που αφορά***: Θα αξιολογηθεί ο βαθμός συνεισφοράς της ερευνητικής πρότασης στην τρέχουσα ερευνητική επικαιρότητα του σχετικού επιστημονικού πεδίου.
* ***Εφικτό της προτεινόμενης ερευνητικής πρότασης***: Θα αξιολογηθεί η αντιστοιχία της δυσκολίας, πολυπλοκότητας και απαιτήσεων του ερευνητικού θέματος σε σχέση με την προτεινόμενη ανθρωποπροσπάθεια, υποδομές και λοιπούς απαραίτητους πόρους -τόσο υφισταμένους και διαθέσιμους από το οικείο πανεπιστήμιο όσο και τους προτεινόμενους προς απόκτηση στο πλαίσιο της ερευνητικής πρότασης.
* ***Ετοιμότητα ερευνητικής ομάδας***: Θα αξιολογηθεί η συνάφεια της ερευνητικής εμπειρίας των μελών της ομάδας έργου σε σχέση με το ερευνητικό ερώτημα καθώς και η πληρότητα της συνολικής εμπειρίας της ομάδας σε σχέση με το ερώτημα. Η συνάφεια θα αξιολογηθεί βάσει του ερευνητικού έργου κάθε μέλους. Ειδικά για τους υποψηφίους διδάκτορες, η συνάφεια θα αξιολογηθεί βάσει του θέματος της διδακτορικής διατριβής που εκπονούν. Ιδιαίτερη βαρύτητα αποδίδεται στη συμμετοχή στην ομάδα έργου Ερευνητών όλων των βαθμίδων, ΕΛΕ Ερευνητικών Κέντρων−Ινστιτούτων της παρ. Α του άρθρου 13α του ν.4310/2014 όπως ισχύει.

### **Πληροφορίες – Δημοσιότητα**

Η περίοδος υποβολής των αιτήσεων χρηματοδότησης θα οριστεί στην Αναλυτική Πρόσκληση.

Η Αναλυτική Πρόσκληση του έργου θα αναρτηθεί στο πρόγραμμα ΔΙΑΥΓΕΙΑ και θα δημοσιευτεί στις ιστοσελίδες του Υπουργείου Παιδείας, Θρησκευμάτων & Αθλητισμού https://www.minedu.gov.gr/, της Επιτελικής Δομής ΕΣΠΑ Υ.ΠΑΙ.Θ.Α. https://www.epiteliki.minedu.gov.gr, της ΕΘ.Α.Α.Ε. https://www.ethaae.gr/el/ και του Εθνικού Σχεδίου Ανάκαμψης και Ανθεκτικότητας «Ελλάδα 2.0» <https://greece20.gov.gr/>.

*Η παρούσα Προδημοσίευση ουδεμία έννομη δέσμευση του Δημοσίου δημιουργεί ως προς την τελική Πρόσκληση της Δράσης και η Επιτελική Δομή ΕΣΠΑ Υ.ΠΑΙ.Θ.Α. διατηρεί το δικαίωμα να τροποποιήσει του όρους που αναφέρονται στην παρούσα.*